สนับสนุนเอสเอ็มอีทำบัญชีเดียว สรรพากรส่งโปรแกรมให้โหลด
กรมสรรพากรร่วม 8 หน่วยงาน เริ่มส่งเสริมให้เอสเอ็มอีทำบัญชีเดียว
17 ธ.ค. 2558

กรมสรรพากรร่วม 8 หน่วยงาน เริ่มส่งเสริมให้เอสเอ็มอีทำบัญชีเดียว
กรมสรรพากรรายงานว่า ได้พัฒนาโปรแกรมบัญชีสำเร็จรูปอย่างง่ายสำหรับผู้ประกอบการเอสเอ็มอี ภายใต้ชื่อ RDSMEs Version 1.10 เพื่อให้ผู้ประกอบการทั่วประเทศนำไปใช้ในการบริหารกิจการ โดยโปรแกรมดังกล่าวสามารถจัดทำงบทดลอง งบดุล และงบกำไรขาดทุน รวมทั้งบัญชีต่างๆ ที่จำเป็นสำหรับกิจการ ซึ่งเหมาะสำหรับธุรกิจเอสเอ็มอีประเภทซื้อมาขายไปและประเภทบริการ ช่วยอำนวยความสะดวกและลดค่าใช้จ่ายในการจัดทำบัญชีให้กับธุรกิจเอสเอ็มอี
ทั้งนี้ กรมสรรพากรได้ร่วมมือกับพันธมิตร 8 หน่วยงาน ทั้งภาครัฐและเอกชน ภายใต้ชื่อ “รวมพลังสร้างความเข้มแข็ง SMEs ไทย ด้วยบัญชีชุดเดียว” ซึ่งได้ติดตั้งแถบสัญลักษณ์ โปรแกรมบัญชีอย่างง่าย ไว้ที่เว็บไซต์ของแต่ละหน่วยงาน ประกอบด้วย สำนักงานคณะกรรมการการอาชีวศึกษา (www.vec.go.th) กรมพัฒนาธุรกิจการค้า (www.dbd.go.th) สำนักงานส่งเสริมวิสาหกิจขนาดกลางและขนาดย่อม (สสว.) (www.sme.go.th) สภาอุตสาหกรรมแห่งประเทศไทย (www.fti.or.th) หอการค้าไทยและสภาหอการค้าแห่งประเทศไทย (www.thaichamber.org)
สภาวิสาหกิจขนาดกลางและขนาดย่อมไทย (www.thaismecouncil.com) สภาวิชาชีพบัญชีในพระบรมราชูปถัมภ์ (www.fap.or.th) สมาคมผู้สอบบัญชีภาษีอากรแห่งประเทศไทย (www.taxauditor.or.th) และที่เว็บไซต์กรมสรรพากร www.rd.go.th เพื่อให้ผู้ประกอบการ ที่สนใจสามารถโหลดโปรแกรมสำเร็จรูปนี้ไปใช้งานได้ตั้งแต่บัดนี้เป็นต้นไป โดยไม่ต้องเสียค่าใช้จ่ายแต่อย่างใด
การจัดทำโปรแกรมบัญชีอย่างง่ายสำหรับเอสเอ็มอีในครั้งนี้ เพื่อส่งเสริมให้ผู้ประกอบการจัดทำบัญชีชุดเดียวที่ถูกต้องตามมาตรฐานบัญชีและกฎหมายภาษีด้วยตนเอง เป็นการพัฒนานวัตกรรมเพื่อเพิ่มศักยภาพให้ภาคเอกชนโดยเฉพาะธุรกิจเอสเอ็มอี มีความเข้มแข็งสามารถก้าวต่อไปได้อย่างมั่นคง
นอกจากนี้ เป็นการยกระดับภาคธุรกิจเอสเอ็มอีให้พร้อมร่วมกันขับเคลื่อนขีดความสามารถการแข่งขันไปสู่ระดับสากล